5.500 Cartes repartides a Burjassot per a escriure als Reis d’Orient
2025-07-24

Durant aquests dies de màgia i il·lusió en els quals els més xicotets només pensen i somien en què demanar als Reis Mags, més de 5.500 Cartes han sigut distribuïdes a Burjassot, tant en els centres educatius i la Casa de Cultura, com en els casals de les comissions falleres. Un any més, AVIVA, l’Oficina de Promoció del Valencià de Burjassot, dependent de la regidoria d’Educació que dirigeix Manuela Carrero, ha impulsat aquesta iniciativa, juntament amb les oficines AVIVA de diferents localitats i la Diputació de València.

DESCARREGA ACÍ LA CARTA

Les cartes, en valencià, dirigides a Les seues Majestats, contenen, a més de l’espai per als desitjos dels xiquets i xiquetes, buits perquè els més xicotets demanen coses que redunden en la millora de la ciutat així com desitjos per a un món millor i més just. Amb il·lustracions de Marta Antello, de l’Escola Superior d’Art i Disseny de València, en la campanya de la Carta als Reis d’Orient participen 137 agències Aviva i la Unitat de Normalització Lingüística de la Diputació de València.